**31. nedjelja kroz godinu A – 5. studenog 2017.**

**Prvo čitanje: Mal 1, 14b–2,2b.8-10**

Čitanje Knjige proroka Malahije

Ja sam velik kralj – govori Gospodin nad vojskama – i strašno je ime moje među narodima. A sad vas opominjem, svećenici! Ako ne budete poslušali, ako ne budete k srcu uzeli da proslavite ime moje – govori Gospodin nad vojskama – kletvu ću na vas svaliti.

Vi ste s puta zašli, učinili ste da se mnogi o zakon spotiču, raskinuli ste savez Levijev – govori Gospodin nad vojskama. Zato učinih da vas preziru i ponizuju svi narodi jer se putova mojih vi držali niste, nego ste bili pristrani primjenjujući zakon.

Nemamo li svi jednog Oca? Nije li nas jedan Bog stvorio? Zašto smo onda jedan drugome nevjerni te skvrnimo savez svojih otaca?

*Riječ Gospodnja.*

**Otpjevni psalam: Ps 131, 1-3**

Pripjev:*Čuvaj dušu moju u miru kod sebe, Gospodine!*

Gospodine, ne gordi se moje srce  
niti se oči uznose.  
Ne idem za stvarima velikim  
ni za čudima što su iznad mene.  
  
Ne, ja sam se smirio i upokojio dušu svoju;  
kao dojenče na grudima majke,  
kao dojenče duša je moja u meni.  
  
U Gospodina se, Izraele,  
uzdaj odsada dovijeka.

**Drugo čitanje: 1Sol 2, 7b-9.13**

**Čitanje Prve poslanice svetoga Pavla apostola Solunjanima**

Braćo! Bili smo među vama nježni kao majka što hrani i njeguje svoje dijete. Tako, puni ljubavi prema vama, htjedosmo vam predati ne samo evanđelje Božje nego i naše duše jer ste nam omiljeli. Sjećate se doista, braćo, našega truda i napora. Propovijedali smo vam evanđelje Božje i radili noću i danju da ne bismo opteretili koga od vas.  Zato, eto, bez prestanka zahvaljujemo Bogu što ste, kad od nas primiste Riječ poruke Božje,  primili ne riječ ljudsku, nego kakva uistinu jest, riječ Božju koja i djeluje u vama, vjernicima.

*Riječ Gospodnja.*

**Aleluja:** *Jedan je Otac vaš – Onaj na nebesima, i jedan je učitelj vaš – Krist.*

**Evanđelje: Mt 23, 1-12**

Čitanje svetog Evanđelja po Mateju

U ono vrijeme: Isus prozbori mnoštvu i svojim učenicima: »Na Mojsijevu stolicu zasjedoše pismoznanci i farizeji. Činite dakle i obdržavajte sve što vam kažu, ali se nemojte ravnati po njihovim djelima jer govore, a ne čine. Vežu i ljudima na pleća tovare teška bremena, a sami ni da bi ih prstom makli. Sva svoja djela čine zato da ih ljudi vide. Doista, proširuju zapise svoje i produljuju rese. Vole pročelja na gozbama, prva sjedala u sinagogama, pozdrave na trgovima i da ih ljudi zovu ’Rabbi’. Vi pak ne dajte se zvati ’Rabbi’, jer jedan je učitelj vaš, a svi ste vi braća. Ni ocem ne zovite nikoga na zemlji jer jedan je Otac vaš – onaj na nebesima. I ne dajte da vas vođama zovu, jer jedan je vaš vođa – Krist. Najveći među vama neka vam bude poslužitelj. Tko se god uzvisuje, bit će ponižen, a tko se ponizuje, bit će uzvišen.«

*Riječ* *Gospodnja*.